Diari Oficial de la Generalitat Valenciana


Sumari del DOGV 8593, del 17-07-2019 (2019/6748)

RESOLUCIÓ de 26 de juny de 2019, de la Conselleria d'Hisenda i Model Econòmic, per la qual s'accepta la cessió gratuïta, mitjançant mutació demanial, d'un immoble denominat Casa Socors Museu, situat al carrer Blanqueria, número 31, de València, per a la seua rehabilitació i prestació de serveis assistencials de salut mental.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8593

Data del DOGV
:   17-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6748


Data del document
:   26-06-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 26 de juny de 2019, de la Conselleria d'Hisenda i Model Econòmic, per la qual s'accepta la cessió gratuïta, mitjançant mutació demanial, d'un immoble denominat Casa Socors Museu, situat al carrer Blanqueria, número 31, de València, per a la seua rehabilitació i prestació de serveis assistencials de salut mental. [2019/6748]  
L'Ajuntament de València en acord de la Junta de Govern Local de 30 de novembre de 2018 va aprovar la cessió gratuïta a la Generalitat d'un immoble denominat Casa Socors Museu, situat al carrer Blanqueria, núm. 31, de València, per a la rehabilitació i la prestació de serveis assistencials de salut mental.  
La Direcció General d'Eficiència i Règim Econòmic de la Conselleria de Sanitat Universal i Salut Publica, mitjançant escrit de 2 de maig de 2019, ha proposat l'acceptació de la cessió.  
La cessió s'efectuarà segons el que es disposa en l'article 37 de la Llei 14/2003, de 10 d'abril, de patrimoni de la Generalitat i la disposició addicional onzena d'aquesta llei que regula la mutació demanial.  
Segons aquest article 37 «les administracions territorials de la Comunitat Valenciana podran afectar béns i drets demanials a un ús o servei públic competència de la Generalitat i transmetre-hi la titularitat d'aquests quan resulte necessària per al compliment de les seues finalitats. L'Administració adquirent mantindrà la titularitat del bé mentre continue afectat a l'ús o servei públic que motiva la mutació i, per tant, conserva el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment, es revertiria a l'Administració transmitent, integrant-se en el seu patrimoni amb totes les seues pertinences i accessions».  
L'article 44 de la citada Llei 14/2003 estableix, al punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques, per a destinar-los a un ús públic o a la prestació de serveis públics competència de la Generalitat i disposa, en el punt 2, que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la Llei de patrimoni de la Generalitat estableix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. Per tant, una vegada perfeccionada la cessió i acceptació, l'immoble queda automàticament afecte al servei públic sanitari i adscrit a la Conselleria de Sanitat Universal i Salut Publica, a qui correspon la seua administració, defensa i conservació.  
  
En conseqüència, amb base en els esmentats articles de la Llei 14/2003, de 10 d'abril, de patrimoni de la Generalitat, i en ús de les atribucions conferides per la legislació vigent, resolc:  
  
Primer  
Acceptar la cessió gratuïta de la propietat, mitjançant mutació demanial, realitzada per l'Ajuntament de València de l'immoble denominat Casa de Socors del Museu, situat al carrer Blanqueria, núm. 31, de València, edifici amb planta baixa i pis superior situat als jardins denominats Alberedeta de Serrans, al costat de la pujada del pont de Sant Josep, els límits del qual recauen tots als referits jardins i al carrer Blanqueria, que té una superfície de dos-cents seixanta-tres metres quadrats.  
Consta inscrit en el Registre de la Propietat de València 10, al tom 704, llibre 21, foli 151, finca 1091, secció Serrans, inscripció: 1a.  
Referència cadastral: 8258941EP1545M5769EF.  
L'immoble s'accepta lliure de càrregues i gravàmens i al corrent de qualsevol despesa.  
  
Segon  
La cessió gratuïta realitzada per l'Ajuntament de València s'efectua amb la condició de rehabilitar l'immoble i destinar-lo a la prestació de serveis assistencials de salut mental. La Generalitat mantindrà la titularitat del bé mentre continue afectat a l'ús o servei públic que motivà la mutació i, per tant, conserva el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment, es revertiria a l'Administració transmitent, i s'integraria en el seu patrimoni amb totes les seues pertinences i accessions.  
  
  
Tercer  
L'immoble acceptat haurà d'incorporar-se a l'Inventari General de Béns i Drets de la Generalitat en concepte de bé de domini públic afecte al servei públic sanitari i adscrit a la Conselleria de Sanitat Universal i Salut Publica a qui corresponen les competències demanials sobre aquest, inclosa la seua administració, defensa i conservació, i inscriure's a nom de la Generalitat en el Registre de la Propietat i en el Cadastre.  
  
  
Quart  
Notificar la present resolució a l'Ajuntament cedent i procedir a la seua publicació en el Diari Oficial de la Generalitat Valenciana, en compliment del que es disposa en l'article 44 de la Llei 14/2003, de 10 d'abril, de patrimoni de la Generalitat.  
  
Contra el present acte, que posa fi a la via administrativa, es podrà interposar un recurs contenciós administratiu en el termini de dos mesos comptats a partir de l'endemà de la seua notificació, davant el jutjat contenciós administratiu de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà interposar recurs potestatiu de reposició, en el termini d'un mes comptat a partir de l'endemà de la seua notificació, davant l'òrgan que va dictar l'acte, tot de conformitat amb el que es disposa en l'article 123 de la Llei 39/2015, d'1 d'octubre, del procediment administratiu comú de les administracions públiques, sense perjudici que es puga exercitar qualsevol altre que s'estime procedent.  
  
València, 26 de juny de 2019.- El conseller d'Hisenda i Model Econòmic: Vicent Soler i Marco.